CELEX: 62014CN0220
Language: mt
Date: 2014-05-05 00:00:00
Title: Kawża C-220/14 P: Appell ippreżentat fil- 5 ta’ Mejju 2014 minn Ahmed Abdelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar mis-sentenza mogħtija mill-Qorti Ġenerali (It-Tielet Awla) fis- 27 ta’ Frar 2014 fil-Kawża T-256/11: Ahmed Adbelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar vs Il-Kunsill tal-Unjoni Ewropea

21.7.2014   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 235/6
            
         Appell ippreżentat fil-5 ta’ Mejju 2014 minn Ahmed Abdelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar mis-sentenza mogħtija mill-Qorti Ġenerali (It-Tielet Awla) fis-27 ta’ Frar 2014 fil-Kawża T-256/11: Ahmed Adbelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar vs Il-Kunsill tal-Unjoni Ewropea
   (Kawża C-220/14 P)
   2014/C 235/09
   Lingwa tal-kawża: l-Ingliż
   
      Partijiet
   
   
      Appellanti: Ahmed Abdelaziz Ezz, Abla Mohammed Fawzi Ali Ahmed, Khadiga Ahmed Ahmed Kamel Yassin, Shahinaz Abdel Azizabdel Wahab Al Naggar (rappreżentanti: I. Burton, J. Binns, Solicitors, J. Lewis QC, B. Kennelly, J. Pobjoy, Barristers)
   
      Partijiet oħra fil-proċedura: Il-Kunsill tal-Unjoni Ewropea, Il-Kummissjoni Ewropea
   
      Talbiet tal-appellanti
   
   
               —
            
            
               tannulla s-sentenza tal-Qorti Ġenerali, tat-28 ta’ Frar 2014, fil-Kawża T-256/11;
            
         
               —
            
            
               tannulla d-Deċiżjoni 2011/172/PESK (1) tal-21 ta’ Marzu 2011 u r-Regolament Nru 270/2011 (2) tal-21 ta’ Marzu 2011, sa fejn dawk l-atti japplikaw għall-appellanti;
            
         
               —
            
            
               tikkundanna lill-Kunsill għall-ispejjeż tal-appell u tal-proċedimenti quddiem il-Qorti Ġenerali; u
            
         
               —
            
            
               tieħu kull miżura oħra li din il-qorti tqis li hija xierqa.
            
         
      Aggravji u argumenti prinċipali
   
   Fl-20 ta’ Mejju 2011, l-appellanti għamlu rikors lill-Qorti Ġenerali sabiex tannulla d-Deċiżjoni u r-Regolament sa fejn dawk l-atti japplikaw għall-appellanti (“Rikors”). Il-Qorti Ġenerali ċaħdet dak ir-rikors. L-appellanti sostnew li, meta għamlet hekk, il-Qorti Ġenerali wettqet żball ta’ liġi għar-raġunijiet segwenti:
   
               1)
            
            
               L-ewwel aggravju: Il-Qorti Ġenerali wettqet żball meta kkonstatat li d-Deċiżjoni kienet adottata legalment fuq il-bażi tal-Artikolu 29 TUE.
            
         
               2)
            
            
               It-tieni aggravju: Il-Qorti Ġenerali wettqet żball meta kkonstatat li l-kriterju għall-impożizzjoni ta’ miżuri restrittivi kontra kull wieħed mill-appellanti kien issostanzja u/jew issodisfa l-kriterji legali għall-elenkar stabbilit fl-Artikolu 1(1) tad-Deċiżjoni u l-Artikolu 2(1) tar-Regolament.
            
         
               3)
            
            
               It-tielet aggravju: Il-Qorti Ġenerali wettqet żball meta kkonstatat li l-Kunsill kien wettaq l-obbligu tiegħu ta’ motivazzjoni.
            
         
               4)
            
            
               Ir-raba’ aggravju: Il-Qorti Ġenerali wettqet żball fl-eżami tagħha tal-motivi tal-appellant fir-rigward tal-ksur tad-drittijet tad-difiża u d-dritt għall-protezzjoni ġudizzjarja effettiva.
            
         
               5)
            
            
               Il-ħames aggravju: Il-Qorti Ġenerali wettqet żball meta kkonstatat li l-interferenza fil-proprjetà u/jew il-libertà li jmexxu negozju tal-appellanti kienet proporzjonata.
            
         
               6)
            
            
               Is-sitt aggravju: Il-Qorti Ġenerali wettqet żball meta kkonstatat li ma kien hemm ebda “żball manifest ta’ evalwazzjoni” mill-Kunsill.
            
         
      (1)  ĠU L 76, p. 63.
   
      (2)  ĠU L 76, p. 4